Illum, l-UE u ċ-Ċina ffirmaw ftehim bilaterali biex jipproteġu 100 Indikazzjoni Ġeografika Ewropea (IĠ) fiċ-Ċina u 100 IĠ Ċiniżi fl-Unjoni Ewropea kontra l-imitazzjoni u l-użu abbużiv. Dan il-ftehim, li ġie konkluż għall-ewwel darba f'Novembru 2019, għandu jwassal għal benefiċċji kummerċjali reċiproċi kif ukoll jintroduċi lill-konsumaturi għal prodotti garantiti u ta' kwalità fuq iż-żewġ naħat. Dan jirrifletti l-impenn tal-UE u taċ-Ċina biex iwettqu l-impenn tagħhom li ħadu f'Summits preċedenti bejn l-UE u ċ-Ċina u biex jaderixxu mar-regoli internazzjonali bħala bażi għar-relazzjonijiet kummerċjali. Il-Kummissarju għall-Agrikoltura u l-Iżvilupp Rurali Janusz Wojciechowski stqarr: “Ninsab kburi meta nara dan il-ftehim joqrob pass aktar lejn id-dħul fis-seħħ tiegħu, li jirrifletti l-impenn tagħna li naħdmu mill-qrib mas-sħab kummerċjali globali tagħna bħaċ-Ċina. Il-prodotti tal-Indikazzjonijiet Ġeografiċi Ewropej huma magħrufa għall-kwalità u d-diversità tagħhom, u huwa importanti li jiġu protetti fil-livell tal-UE u f'dak globali biex tiġi żgurata l-awtentiċità tagħhom u ppreservata r-reputazzjoni tagħhom. Dan il-ftehim se jgħinna nwettqu dan, filwaqt li jsaħħaħ ir-relazzjoni kummerċjali tagħna, u jkun ta' benefiċċju għas-settur agroalimentari tagħna u għall-konsumaturi fuq iż-żewġ naħat.” Is-suq Ċiniż għandu potenzjal li jikber sew fir-rigward tal-ikel u x-xorb tal-Ewropa. Fl-2019, iċ-Ċina kienet it-tielet destinazzjoni għall-prodotti agroalimentari tal-UE, u laħqet l-EUR 14.5-il biljun. Hija wkoll it-tieni destinazzjoni għall-esportazzjonijiet tal-UE ta' prodotti protetti bħala Indikazzjonijiet Ġeografiċi, li jammontaw għal 9 % skont il-valur, inklużi l-inbejjed, il-prodotti agroalimentari u l-ispirti. Barra minn hekk, bis-saħħa ta' dan il-ftehim, il-konsumaturi Ewropej se jkunu jistgħu jiskopru l-ispeċjalitajiet ġenwini Ċiniżi. Il-lista ta' Indikazzjonijiet Ġeografiċi tal-UE li jridu jiġu protetti fiċ-Ċina tinkludi prodotti ta' IĠ ikoniċi bħal Cava, Champagne, Feta, Irish whiskey, Münchener Bier, Ouzo, Polska Wódka, Porto, Prosciutto di Parma u Queso Manchego. Fost il-prodotti ta' IĠ Ċiniżi, il-lista tinkludi pereżempju Pixian Dou Ban (paste tal-fażola Pixian), Anji Bai Cha (te abjad Anji), Panjin Da Mi (ross Panjin) u Anqiu Da Jiang (ġinġer Anqiu). Wara l-iffirmar tal-ftehim u l-kunsens tal-Parlament Ewropew, dan il-ftehim se jiġi adottat uffiċjalment mill-Kunsill. Il-ftehim huwa mistenni li jidħol fis-seħħ fil-bidu tal-2021. Sa erba' snin wara d-dħul fis-seħħ tiegħu, il-kamp ta' applikazzjoni tal-ftehim se jkun ġie estiż biex ikopri 175 isem ieħor ta' IĠ miż-żewġ naħat. Dawn l-ismijiet se jkollhom isegwu l-istess proċedura ta' approvazzjoni bħall-100 isem li huma diġà koperti b'dan il-ftehim (jiġifieri valutazzjoni u pubblikazzjoni għall-kummenti). Sfond B'aktar minn 3,300 isem irreġistrati bħala indikazzjonijiet ġeografiċi, il-politika dwar il-kwalità tal-UE għandha l-għan li tipproteġi l-ismijiet ta' prodotti speċifiċi biex tippromwovi l-karatteristiċi uniċi tagħhom, marbuta mal-oriġini ġeografika tagħhom kif ukoll mal-għarfien tradizzjonali. Madwar 1,250 isem li mhumiex Indikazzjonijiet Ġeografiċi tal-UE huma protetti wkoll fl-UE, bis-saħħa ta' ftehimiet bilaterali simili bħal dan li qed isir maċ-Ċina. Dawn il-ftehimiet jipproteġu wkoll l-Indikazzjonijiet Ġeografiċi tal-UE fil-pajjiżi sħab: madwar 40,000 każ ta' protezzjoni ta' Indikazzjonijiet Ġeografiċi tal-UE madwar id-dinja. F'termini ta' valur, is-suq għal indikazzjonijiet ġeografiċi tal-UE huwa ta' madwar EUR 74.8 biljun, jew 6.8 % tal-ikel u tax-xorb tal-UE, b'esportazzjonijiet ta' EUR 16.9-il biljun li jammontaw għal 15.4 % tat-total tal-esportazzjonijiet tal-ikel u tax-xorb tal-UE. Il-kooperazzjoni dwar dan is-suġġett bejn l-UE u ċ-Ċina bdiet fl-2006, u rriżultat fil-protezzjoni ta' għaxar ismijiet ta' Indikazzjonijiet Ġeografiċi fuq iż-żewġ naħat fl-2012. Dan il-ftehim inizjali ħejja t-triq għall-kooperazzjoni tal-lum. Għal aktar informazzjoni Lista ta' indikazzjonijiet ġeografiċi Ewropej protetti Lista ta' indikazzjonijiet ġeografiċi Ċiniżi protetti Skeda informattiva dwar il-ftehim Kummerċ agroalimentari bejn l-UE u ċ-Ċina